המינהל האזרחי לאזור יהודה והשומרון

יחידת קצין המטה לענייני תקשורת ודואר 
מכרז מס' 5/22
הזמנה להציע הצעות במכרז פומבי דו-שלבי למתן שירותי אבטחה בביתוניא ומעברים באיו"ש עבור המינהל האזרחי 
1. המינהל האזרחי לאזור יהודה ושומרון (להלן – "המינהל") מזמין להציע הצעות בשירותי אבטחה כמפורט בנספח הטכני עבור המינהל האזרחי (להלן – "השירותים"), והכל בכפוף לאמור בכל מקום במסמכי המכרז ולהוראת החשב הכללי בעניין הגנה על זכויות עובדים המועסקים על ידי קבלני שירותים בתחומי השמירה, האבטחה והניקיון, הוראה מספר 8.2.1, בשינויים המחויבים מדין האזור. 
2. משך תקופת ההתקשרות תחל ביום חתימת מורשי החתימה מטעם המינהל על הסכם ההתקשרות והזמנת הרכש ותסתיים בתום כשנה ממועד זה. המינהל בלבד יהיה רשאי, להאריך את תקופת ההסכם, וזאת לתקופה שלא תעלה על ארבע שנים נוספות, כל פעם למשך עד לשנה אחת, והכל כמפורט במסמכי המכרז.
3. הגשת מועמדות כפופה לעמידה בתנאים ובדרישות הסף, כמפורט להלן. המינהל שומר לעצמו את הזכות שלא לדון בהצעה שלא הוגשה בהתאם לנדרש במסמכי המכרז. 

ואלה תנאי הסף:

1) רישום בכל מרשם המתנהל על פי דין הצריך לעניין ההתקשרות וכן קיומם של הרישיונות הנדרשים על פי דין.
2) קיומם של כל האישורים והתצהירים הנדרשים לפי חוק עסקאות גופים ציבוריים, תשל"ו-1976.
3) היותו של המציע עוסק מורשה.
4) עבור מציע שהוא חברה או שותפות – העדר חובות לרשם החברות.
5) במקרה בו המציע ישות משפטית עצמאית, אשר אינה עומדת בתנאי הסף המפורטים, ושבעברו התרחש שינוי ארגוני, באופן בו הפעילות הרלוונטית לצורך עמידה בתנאי הסף השתלבה אצל המציע, יוכל המציע לצרף לנתוניו את נתוני הגוף בו התקיימה הפעילות לפני השינוי הארגוני. לשיקול דעתו של המינהל האם לראות בנתונים אלו כעונים על דרישת תנאי הסף.
6) למציע רישיון מטעם משרד העבודה והרווחה לעסוק כקבלן שרות בתחום שמירה ואבטחה בלבד כמשמעותו בחוק העסקת עובדים על ידי קבלני כוח אדם, תשנ"ו-1996.
7) נכון למועד הגשתו המציע מעסיק לפחות 50 עובדים בעבודות אבטחה דומות או זהות למפורט בנספח הטכני במסמך זה.
8) על הקבלן המוצע לעמוד בדרישות הבאות לפחות:
1. ניסיון עבודות קודמות 
ניסיון בביצוע עבודות דומות או זהות כמפורט בנספח הטכני שבמסגרת המכרז בהיקף כולל של מיליון ₪ לפחות, בשלוש השנים האחרונות (2019-2021) כאשר היקפו של לפחות פרויקט אחד מתוך הפרויקטים שיוצגו, עמד על רבע מיליון ₪.
"היקף" לעניין מכרז זה: הסכום ששולם למציע מידי מזמין העבודה כולל מע"מ.

9) נכון למועד הגשת ההצעה, המציע העניק שירותים כמפורט בנספח א' למכרז, בהתאם להנחיות משטרת ישראל או השב"כ  (לעניין בידוק ביטחוני והברחת אמל"ח), לתקופה אשר משכה שנה, במצטבר, בשלוש השנים האחרונות (2021-2019).
10) תצהיר למציע ישראלי, המאומת ע"י עורך דין, בדבר עמידתו של המציע בכל חובותיו מבחינת תשלום שכר ותשלומים סוציאליים לכל עובדיו באופן קבוע בשנה האחרונה כמתחייב מחוקי העבודה, צווי ההרחבה, ההסכמים הקיבוציים הרלוונטיים לענף וההסכמים אישיים החלים עליו, במידה שחלים עליו, ובכל מקרה לא פחות משכר מינימום כחוק וכל התשלומים הסוציאליים כנדרש, המצורף כנספח י"ב.
11) המשרד לא יתקשר עם ספק, אלא אם התקיימו כל אלה:
1. עד מועד ההתקשרות לא הורשעו הספק ובעל הזיקה אליו, כהגדרתו בחוק עסקאות גופים ציבוריים, תשל"ו-1976, ביותר משתי עבירות בגין הפרת חוקי העבודה המפורטים המפורטים בתוספת שלישית לחוק להגברת האכיפה של דיני העבודה ובנספח י"א2– רשימת צווי הרחבה, ואם הורשעו ביותר משתי עבירות – כי במועד ההתקשרות חלפו שלוש שנים לפחות ממועד ההרשעה האחרונה.
2. בשלוש השנים שקדמו למועד ההתקשרות לא הוטלו על הספק או על בעל הזיקה אליו, כהגדרתו בחוק עסקאות גופים ציבוריים, תשל"ו-1976, עיצומים כספיים בשל יותר משש הפרות המהוות עבירה, בגין הפרת חוקי העבודה המפורטים המפורטים בתוספת שלישית לחוק להגברת האכיפה של דיני העבודה ובנספח י"א2 – רשימת צווי הרחבה; לעניין זה יראו מספר הפרות שבגינם הוטל עיצום כספי כהפרה אחת, אם ניתן אישור מנהל מינהל ההסדרה והאכיפה במשרד הכלכלה כי ההפרות בוצעו כלפי עובד אחד בתקופה אחת שעל בסיסה משתלם לו שכר.
12) אישור מטעם מינהל ההסדרה והאכיפה במשרד הכלכלה בדבר הרשעות ב-3 השנים האחרונות שקדמו למועד האחרון להגשת ההצעה, קנסות בשנה האחרונה ועיצומים כספיים ב-3 השנים האחרונות שקדמו למועד האחרון להגשת הצעה, אם היו, או היעדר הרשעות.
13) על המציע להתחייב להשתמש בתוכנות בעלות רישיון כדין.
14) על המציע להתחייב שלא להימצא במצב של ניגוד עניינים. 

15) על המציע להתחייב לשמור על סודיות המידע שיגיע לידיעתו במסגרת מתן השירותים במכרז.
16) על המציע לצרף כתב ערבות הצעה כמפורט בסעיף 8 להלן.
17) על המציע להשתתף באופן מלא באחד משני כנסי המציעים שיתקיימו במועדים המפורטים במסמכי המכרז.
· סיור מציעים ראשון יתקיים ביום 29.9.22 בשעה 12:30, נקודת מפגש: מעבר ביתוניא.
· סיור מציעים שני יתקיים ביום 2.10.22  בשעה 12:30, נקודת מפגש: מעבר ביתוניא.
על מנת להשתתף באחד משני מועדי הסיור המפורטים לעיל, על המציע לבצע רישום מוקדם בהתאם למפורט במסמכי המכרז.
4. מסמכי המכרז מופיעים באתר מנהל הרכש הממשלתי בנוסף ניתן לפנות בכתב למקשר מר דודו כהן, במייל. cohend@moc.gov.il  .
5. שאלות הבהרה בנוגע למכרז, יש להפנות בכתב למקשר כמפורט לעיל.
6. ניתן לבקש הבהרות עד לתאריך 20.10.22   שאלות שיופנו בעל פה או בדרך אחרת, לא ייענו ולא יחייבו את המינהל). על הפניה להיות  בפורמט כמפורט במסמכי המכרז.  המינהל שומר לעצמו את הזכות שלא לדון בשאלות שלא הוגשו בפורמט הנ"ל או שנמצאו בלתי ענייניות. 
7. המענה לשאלות ההבהרה יינתן עד לתאריך 27.10.22. 
8. המנהל האזרחי שומר לעצמו את הזכות לעדכן את מסמכי המכרז, בין כתוצאה משאלות ההבהרה שיתקבלו ובין שלא בקשר עימן.
המענה לשאלות ההבהרה ישלח למציעים שנרשמו אצל המינהל ויפורסם באתר האינטרנט של מנהל הרכש הממשלתי (www.mr.gov.il). המענה יצורף למסמכי ההצעה ויחייב את המציעים. 

על כל המציעים חובה להתעדכן עד למועד האחרון להגשת ההצעות בכל שינוי או הבהרה באתר האינטרנט של מנהל הרכש הממשלתי.
9. מכתב ההצעה והמסמכים המצורפים אליו, יוכנסו למעטפה סגורה שעליה ירשם "מכרז   
מס' 5/22. 
10. על ההצעות להגיע לתיבת ההצעות אשר עליה מצוין מכרז מס' 5/22 – "אבטחה בביתונייא ובמעברים באיו"ש", הנמצאת במבנה לקבלת קהל, במפקדת המינהל האזרחי בבית-אל, עד ליום 7.11.22 עד השעה 12:00. הצעה אשר לא תימצא בתיבת ההצעות עד לשעה הנקובה, באותו היום, לא תיחשב כמעטפה שנמסרה במועד ולא תשתתף במכרז. 
לתשומת לב המציעים, בימי ג' לא מתקיימת קבלת קהל סדירה במנהל האזרחי, ועל כן הגשת ההצעות בימים אלו עשויה שלא להתאפשר.
11. המינהל אינו מתחייב לקבל את ההצעה הזולה ביותר או כל הצעה שהיא. בחירת ההצעה הזוכה נתונה לשיקול דעתו המוחלט והבלעדי של המינהל. 

12. הוראות ותניות המכרז מפורטות במסמכי המכרז. הודעה זו אינה באה לשנות, להוסיף או לגרוע מן ההוראות והתניות המפורטות שם. בכל מקרה של סתירה בין האמור בהודעה זו לבין האמור במסמכי המכרז, יגבר האמור במסמכי המכרז.
